## Pravilnik o operativnim uslugama kontrole zračnog prometa

### NN 130/1999 (3.12.1999.), Pravilnik o operativnim uslugama kontrole zračnog prometa

# MINISTARSTVO POMORSTVA, PROMETA I VEZE

Na temelju članka 157. točke 6. Zakona o zračnom
prometu (»Narodne novine«, broj 132/98), ministar pomorstva,
prometa i veza donosi

## PRAVILNIK

### O OPERATIVNIM USLUGAMA KONTROLE ZRAČNOG PROMETA

**Dio prvi**

OPĆE ODREDBE

*Područje primjene*

Članak 1.

(1) Ovim Pravilnikom propisuju se uvjeti i način pružanja
usluga u zračnoj plovidbi u dijelu koji se odnosi na pružanje
operativnih usluga kontrole zračnog prometa (air traffic
services) koje obuhvaćaju kontrolu zračnog prometa,
upravljanje protokom zračnog prometa, pružanje letnih
informacija, uzbunjivanje, zrakoplovno informiranje i zrakoplovne
telekomunikacije.

(2) Operativne usluge kontrole zračnog prometa pruža
Hrvat-
ska kontrola zračne plovidbe d.o.o. (u daljnjem tekstu:
HKZP) radi sigurnog, redovitog i nesmetanog odvijanja zračnog
prometa svih civilnih i vojnih zrakoplova, u granicama svojih
prava, dužnosti i odgovornosti u području letnih informacija
Republike Hrvatske i u zračnom prostoru druge države
koja je HKZP-u povjerila provedbu operativnih usluga kontrole
zračnog prometa u skladu s međunarodnim ugovorima koji
obvezuju Republiku Hrvatsku.

(3) Poslovi i zadaće koji se obavljaju u okviru pružanja
operativnih usluga kontrole zračnog prometa, provode se
na temelju međunarodnih ugovora koji obvezuju Republiku Hrvatsku,
zakona, propisa kojim se uređuju uvjeti, način, pravila
i postupci letenja zrakoplova (u daljnjem tekstu: PLZ), te operativnih
uputa za rad.

*Pojmovi*

Članak 2.

Pojmovi koji se upotrebljavaju u ovome Pravilniku imaju sljedeće
značenje:

1. *aerodromska kontrola (aerodrome control service):* usluga
kontrole zračnog prometa koja se obavlja za potrebe aerodromskog
prometa;

2. *aerodromski kontrolni toranj (aerodrome control tower)*:
nadležna jedinica kontrole zračnog prometa koja je
uspostavljena u svrhe obavljanja aerodromske kontrole;

3. *centar oblasne kontrole (area control centre - ACC):*
nadležna jedinica kontrole zračnog prometa koja je
uspostavljena u svrhe obavljanja kontrole zračnog prometa
za kontrolirane letove u kontroliranim područjima koja
su pod njezinom nadležnošću;

4. *faza neizvjesnosti (uncertainty phase):* situacija u
kojoj postoji neizvjesnost u pogledu sigurnosti zrakoplova i osoba
u njemu;

5. *faza nevolje (distress phase):* situacija u kojoj postoji
osnovana sumnja da zrakoplovu i osobama u njemu prijeti velika
i neposredna opasnost, ili da zrakoplovu treba pružiti neodložnu
pomoć;

6. *faza nužde (emergency phase):* opći pojam
koji označava fazu neizvjesnosti, fazu uzbune ili fazu
nevolje;

7. *faza uzbune (alert phase):* situacija u kojoj postoji
opasnost po sigurnost zrakoplova i osobe u njemu;

8. *informacija o prometu (traffic information):* informacija
koju je proslijedila nadležna kontrola zračnog prometa
kojom upozorava pilota zrakoplova na postojanje drugog poznatog
ili uočenog prometa koji se nalazi u blizini pozicije ili
namjeravane rute leta, a koja pomaže pilotu pri izbjegavanju
sudara;

9. *kontrolirano područje (control area-CTA):* kontrolirani
zračni prostor koji se prostire iznad utvrđene granice
iznad zemlje;

10. *kontrola zračnog prometa (air traffic control service-ATC):*
usluga u svrhu sprječavanja sudara zrakoplova u zraku i
na manevarskim površinama aerodroma, između zrakoplova
i vozila te između zrakoplova i ostalih prepreka na manevarskim
površinama aerodroma, kao i u svrhu sigurnog, redovitog i
nesmetanog odvijanja zračnog prometa;

11. *oblasna kontrola (area control service):* usluga kontrole
zračnog prometa koja se obavlja za kontrolirane letove
u kontroliranim područjima;

12. *operativne upute za rad (operationel instructions):*
priručnik kojeg HKZP donosi na temelju članka 105.
stavak 4. Zakona o zračnom prometu (u daljnjem tekstu ZOZP);

13. *operativne usluge kontrole zračnog prometa (air
traffic services-ATS):* opći pojam koji označava
pružanje usluga letnih informacija, uzbunjivanja, savjetodavnu
uslugu kontrole zračnog prometa, kontrolu zračnog
prometa, oblasnu kontrolu zračnog prometa, prilaznu kontrolu
zračnog prometa i/ili aerodromsku kontrolu zračnog
prometa, upravljanje protokom zračnog prometa, zrakoplovno
informiranje te zrakoplovne telekomunikacije;

14. *plan leta (flight plan-FPL):* skup informacija o namjeravanom
letu, ili dijelu leta zrakoplova, koje se podnose, u načelu,
u pisanom obliku, nadležnoj kontroli zračnog prometa;

15. *područje letnih informacija (flight information
region-FIR):* zračni prostor određenih dimenzija
u kojemu se pružaju usluge letnih informacija i obavlja uzbunjivanje;

16. *prijavni ured operativnih usluga kontrole zračnog
prometa (air traffic services reporting office-ARO):* organizacijska
jedinica koja je uspostavljena u svrhe prijama izvještaja
namijenjenih pružanju operativnih usluga kontrole zračnog
prometa te prijama planova leta prije izlijetanja;

17. *prilazna kontrola (approach control services):* usluga
kontrole zračnog prometa koja se obavlja za kontrolirane
letove u dolasku ili odlasku;

18. *savjetodavna usluga kontrole zračnog prometa (air
traffic advisory service):* usluga koja se pruža u zračnom
prostoru sa savjetodavnom uslugom u svrhu najvećeg mogućeg
osiguranja razdvajanja zrakoplova koji lete prema IFR planu leta;

19. *upravljanje protokom zračnog prometa (air traffic
flow management-ATFM):*poduzimanje mjera i postupaka u svrhe
planiranja i upravljanja prometom koji služe za sprječavanje
nastanka situacija u kojima bi došlo do preopterećenja
nadležnih kontrola zračnog prometa, kao i za što
nesmetanije i ekonomičnije odvijanje zračnog prometa;

20. *završna kontrolirana oblast (terminal control area
- TMA/TCA):* kontrolirano područje koje se u načelu
utvrđuje oko mjesta slijevanja više ruta u okolici jednog
ili više aerodroma;

21. *zračni prostor sa savjetodavnom uslugom (advisory
airspace):* zračni prostor određenih dimenzija ili
utvrđena ruta gdje postoji savjetodavna usluga kontrole zračnog
prometa;

22. *zrakoplovna emisija (aeronautical broadcasting service):*
usluga kojom se emitiraju informacije od značaja za sigurnost
zračnog prometa;

23. *zrakoplovna nepokretna telekomunikacijska mreža (aeronautical
fixed telecommunication network-AFTN):* zatvoren i međusobno
povezan svjetski sustav zrakoplovnih nepokretnih veza koji služi
za razmjenu poruka među zrakoplovnim nepokretnim postajama
unutar mreže.

*Radno vrijeme*

Članak 3.

Radno vrijeme organizacijskih jedinica HKZP koje pružaju
operativne usluge kontrole zračnog prometa, utvrđuje
HKZP i objavljuje ga na način uobičajen u zračnom
prometu, a u skladu s odredbama ovoga Pravilnika.

*Suradnja s operatorima zrakoplova*

Članak 4.

(1) Organizacijske jedinice HKZP koje pružaju operativne
usluge kontrole zračnog prometa dužne su u najvećoj
mogućoj mjeri pružiti podršku i pomoć operatorima
i pilotima zrakoplova pri ispunjavanju njihovih obveza koje se
odnose na propisno odvijanje zračnog prometa.

(2) U svrhu ispunjenja svojih dužnosti iz stavka 1. ovoga
članka, organizacijske jedinice HKZP koje pružaju
operativne usluge kontrole zračnog prometa moraju prosljeđivati
sve potrebne raspoložive informacije operatoru zrakoplova,
njegovom ovlaštenom predstavniku ili pilotu zrakoplova, na
njihov zahtjev.

*Operativne upute za rad*

Članak 5.

(1) Operativne upute za rad potrebne za obavljanje poslova i zadaća
organizacijskih jedinica HKZP koje pružaju operativne usluge
kontrole zračnog prometa, HKZP izrađuje u obliku priručnika,
a u skladu s međunarodnim ugovorima koji obvezuju Republiku
Hrvatsku, ZOZP-om i propisima donesenim za njegovu provedbu, te
osigurava njihovu dostupnost zaposlenicima tih jedinica.

(2) Zaposlenici organizacijskih jedinica HKZP koje pružaju
operativne usluge kontrole zračnog prometa dužni su
poznavati i postupati u skladu s donesenim operativnim uputama
za rad.

**Dio drugi**

UVJETI I NAČIN PRUŽANJA OPERATIVNIH USLUGA
KONTROLE ZRAČNOG PROMETA

**Glava 1.**

KONTROLA ZRAČNOG PROMETA

*Poslovi i zadaće*

Članak 6.

(1) U svrhu sigurnog, redovitog i nesmetanog odvijanja zračnog
prometa, obavljanjem poslova i zadaća kontrole zračnog
prometa, provodi se nadzor i upravlja kretanjima svih civilnih
i vojnih zrakoplova u zračnom prostoru i na manevarskim
površinama kontroliranih aerodroma.

(2) Obavljanjem poslova i zadaća kontrole zračnog
prometa sprječavaju se:

1. sudari zrakoplova u zraku i zrakoplova na manevarskim površinama
aerodroma, i

2. sudari zrakoplova i vozila, te sudari zrakoplova i ostalih
prepreka na manevarskim površinama aerodroma.

*Opseg obavljanja poslova i zadaća kontrole
zračnog prometa*

Članak 7.

(1) Kontrola zračnog prometa obavlja se:

1. za IFR letove u kontroliranom zračnom prostoru,

2. za aerodromski promet na kontroliranim aerodromima,

3. za VFR letove u kontroliranom zračnom prostoru, ako
prema odredbama PLZ-a podliježu kontroli zračnog prometa.

(2) Kontrola zračnog prometa može se obavljati i za
druge letove i promet, ako je to potrebno zbog sprječavanja
ugrožavanja i opasnosti po sigurnosti zračnog prometa.

*Vrste usluga kontrole zračnog prometa*

Članak 8.

Usluge kontrole zračnog prometa mogu biti:

1. usluge aerodromske kontrole zračnog prometa, za koje
je nadležan aerodromski kontrolni toranj;

2. usluge prilazne kontrole zračnog prometa, za koje je
nadležan

a) aerodromski kontrolni toranj, ili

b) posebna organizacijska jedinica prilazne kontrole zračnog
prometa, odnosno posebna organizacijska jedinica završne
kontrolirane oblasti, ili

c) centar oblasne kontrole zračnog prometa;

3. usluge oblasne kontrole zračnog prometa, za koje je
nadležan centar oblasne kontrole zračnog prometa.

*Nadležnost kontrole zračnog prometa*

Članak 9.

(1) Nadležne kontrole zračnog prometa obavljaju poslove
i zadaće u područjima odgovornosti koje su im dane,
a u skladu s utvrđenim operativnim postupcima. Područja
odgovornosti i operativne postupke utvrđuje HKZP.

(2) Za kontrolu nekog zrakoplova u svakom trenutku, odgovorna
je samo jedna nadležna kontrola zračnog prometa.

*Prijenos odgovornosti*

Članak 10.

(1) Prijenos odgovornosti za kontrolu zrakoplova s jedne nadležne
kontrole zračnog prometa na drugu, može se provoditi
između dva centra oblasne kontrole, između centra oblasne
kontrole i prilazne kontrole, između prilazne kontrole i aerodromskog
kontrolnog tornja te između pojedinih radnih mjesta i/ili
sektora unutar iste organizacijske jedinice na temelju odredbi
ovoga Pravilnika, sporazuma o postupcima koordinacije i/ili operativnih
uputa za rad.

(2) Prijenos odgovornosti za kontrolu zrakoplova iz stavka 1.
ovoga članka, ne smije se prenositi s jedne nadležne
kontrole zračnog prometa na drugu bez pristanka nadležne
kontrole zračnog prometa koja prihvaća prijenos odgovornosti,
uzimajući u obzir utvrđene sporazume o postupcima koordinacije
i druge operativne postupke.

*Podjela odgovornosti za kontrolu zrakoplova*

Članak 11.

(1) Kod zrakoplova u dolasku, odgovornost za kontrolu zrakoplova
prenosi se s nadležne kontrole koja obavlja poslove i zadaće
prilazne kontrole na nadležnu kontrolu koja obavlja poslove
i zadaće aerodromske kontrole u sljedećim slučajevima,
a ovisno o tome što je ranije:

- kad se zrakoplov nalazi u okolici aerodroma,

- kad se smatra da će se prilaženje i slijetanje moći
završiti uz vidljivost zemaljske površine ili

- kad se zrakoplov već nalazi u neprekinutim vizualnim meteorološkim
uvjetima, odnosno

- kad je zrakoplov sletio.

(2) Kod zrakoplova u odlasku, odgovornost za kontrolu zrakoplova
prenosi se s nadležne kontrole koja obavlja poslove i zadaće
aerodromske kontrole na nadležnu kontrolu koja obavlja poslove
i zadaće prilazne kontrole, u slučaju

- kad u okolici aerodroma prevladavaju vizualni meteorološki
uvjeti, prije nego što zrakoplov napusti okolicu aerodroma
ili prije nego što zrakoplov uđe u instrumentalne meteorološke
uvjete, ovisno o tome što je ranije, odnosno

- u slučaju kad na aerodromu prevladavaju instrumentalni
meteorološki uvjeti, neposredno prije nego što zrakoplov
zbog uzlijetanja izađe na stazu u uporabi, odnosno neposredno
nakon uzlijetanja zrakoplova, ako je operativnom uputom propisan
takav postupak.

(3) Odgovornost za kontrolu zrakoplova između nadležne
oblasne kontrole i nadležne prilazne kontrole kao i između
nadležnih oblasnih i nadležnih prilaznih kontrola, prenosi
se u skladu s utvrđenim sporazumima o postupcima koordinacije
te utvrđenim operativnim postupcima.

*Način provedbe kontrole zračnog prometa*

Članak 12.

(1) Poslovi i zadaće kontrole zračnog prometa provode
se:

1. utvrđivanjem prometne situacije na temelju ulaznih informacija,
posebice na temelju planova leta, radarskih podataka te izvještaja
pilota zrakoplova o poziciji i razina na kojima zrakoplovi lete;

2. izdavanjem odobrenja i uputa te prosljeđivanjem informacija
o prometu pilotima zrakoplova;

3. koordinacijom odobrenja s drugim nadležnim kontrolama
zračnog prometa, ako je to potrebno zbog sigurnosti zračnog
prometa i prijenosa odgovornosti.

(2) Obavljanje poslova i zadaća kontrole zračnog
prometa ima prednost pred prosljeđivanjem informacija o prometu.

**Glava 2.**

UPRAVLJANJE PROTOKOM ZRAČNOG PROMETA,
UPORABA ZRAČNOG PROSTORA

*Upravljanje protokom zračnog prometa*

Članak 13.

(1) Poslovi i zadaće upravljanja protokom zračnog
prometa sastavni su dio poslova i zadaća koji se obavljaju
u okviru pružanja operativnih usluga kontrole zračnog
prometa.

(2) HKZP je dužna osigurati organizacijske, provedbene i
druge uvjete u svrhu primjene i provedbe svih potrebnih prikladnih
mjera u okviru upravljanja protokom zračnog prometa poradi
sprječavanja nastanka situacija preopterećenja kontrole
zračnog prometa, te poradi što nesmetanijeg i ekonomičnijeg
odvijanja zračnog prometa.

(3) Poslovi i zadaće upravljanja protokom zračnog
prometa obavljaju se u skladu s odredbama PLZ-a, međunarodnim
ugovorima koji obvezuju Republiku Hrvatsku, kao i zahtjevima i
preporukama organizacije EUROCONTROL u okviru središnjeg
europskog upravljanja protokom zračnog prometa.

*Posebna uporaba zračnog prostora*

Članak 14.

Posebna uporaba zračnog prostora (special airspace utilization),
poglavito održavanje zrakoplovnih priredbi, vojnih vježbi,
kao i odvijanje letova kroz područja s ograničenjem
letenja i drugih letova za posebne namjene, moraju se koordinirati
s nadležnim tijelima državne uprave i mjerodavnim pravnim
osobama. Zbog sprječavanja opasnosti po sigurnost zračnog
prometa, moraju se pravodobno objavljivati potrebne informacije.

**Glava 3.**

USLUGE LETNIH INFORMACIJA

*Svrha i opseg usluge*

Članak 15.

(1) Tijekom pružanja usluge letnih informacija, pilotima
zrakoplova se prosljeđuju informacije i savjeti potrebni za
sigurnu, redovitu i nesmetanu provedbu letova.

(2) Uslugu letnih informacija obavljaju nadležne kontrole
zračnog prometa za sve letove koji podliježu kontroli
zračnog prometa, kao i za druge letove s kojima postoji
radiokomunikacija. Pružanje usluge kontrole zračnog
prometa ima prednost pred pružanjem usluge letnih informacija.

*Savjetodavna usluga kontrole zračnog prometa*

Članak 16.

Ako u nekom zračnom prostoru obavljanje kontrole zračnog
prometa zbog nedostatnih odgovarajućih informacija o IFR
letovima nije moguće, može se u tom zračnom
prostoru u okviru proširenog pružanja usluge letnih
informacija obavljati pružanje savjetodavne usluge kontrole
zračnog prometa. IFR letovi u nekontroliranom zračnom
prostoru koji su poznati organizacijskim jedinicama HKZP, međusobno
se razdvajaju pružanjem savjetodavne usluge kontrole zračnog
prometa.

**Glava 4.**

UZBUNJIVANJE

*Opseg usluge*

Članak 17.

(1) Obavljanjem usluge uzbunjivanja izvještava se i pomaže
nadležnim tijelima u pokretanju potrage i spašavanja
zrakoplova. Uzbunjivanje se obavlja za sve zrakoplove koji podliježu
kontroli zračnog prometa, ostale zrakoplove koji su predali
plan leta ili su na drugi način poznati organizacijskim
jedinicama HKZP koje pružaju operativne usluge kontrole zračnog
prometa i zrakoplove kojima prijeti nezakonito ometanje ili su
predmetom nezakonitog ometanja.

(2) Centar oblasne kontrole zračnog prometa je središnja
točka prikupljanja svih potrebnih informacija o zrakoplovu
u nuždi koji leti u području letnih informacija ili
u kontroliranom području u nadležnosti tog centra.
Centar oblasne kontrole zračnog prometa dužan je te
informacije prosljeđivati Središtu za koordinaciju potrage
i spašavanja zrakoplova.

(3) O zrakoplovu koji se nalazi u stanju nužde, a nalazi
se pod kontrolom aerodromskog kontrolnog tornja ili nadležne
kontrole koja obavlja poslove i zadaće prilazne kontrole
zračnog prometa, mora se neodložno obavijestiti nadležni
centar oblasne kontrole zračnog prometa, ako je priroda
nužde takva da je izvješćivanje neophodno. Kad
to zahtijeva hitnost situacije, aerodromski kontrolni toranj,
odnosno nadležna kontrola koja obavlja poslove i zadaće
prilazne kontrole zračnog prometa, mora prvo izvijestiti
one nadležne aerodromske službe koje mogu neodložno
pružiti potrebnu pomoć i poduzeti sve potrebne mjere
za njihovo uzbunjivanje.

*Faze uzbunjivanja*

Članak 18.

(1) Faze uzbunjivanja su:

- faza neizvjesnosti,

- faza uzbune i

- faza nevolje.

(2) U zrakoplovnoj neopokretnoj telekomunikacijskoj vezi za objavljivanje
faza uzbunjivanja koriste se sljedeće oznake:

- za fazu neizvjesnosti: INCERFA,

- za fazu uzbune: ALERFA,

- za fazu nevolje: DETRESFA.

(3) Faza neizvjesnosti se mora proglasiti:

1. ako nije primljena nikakva informacija o zrakoplovu unutar
30 minuta nakon što se zrakoplov trebao javiti, odnosno 30
minuta nakon neuspjelog pokušaja uspostave radiokomunikacije,
ovisno o tome što je ranije, ili

2. ako zrakoplov nije sletio unutar 30 minuta nakon predviđenog
vremena dolaska proslijeđenoga kontroli zračnog prometa,
odnosno predviđenog vremena dolaska kojega je proračunala
kontrola zračnog prometa, ovisno o tome što je kasnije.

(4) Faza uzbune se mora proglasiti:

1. ako tijekom faze neizvjesnosti sve poduzete istražne mjere
i mjere za uspostavu radiokomunikacije nisu dale rezultat, ili

2. ako je zrakoplovu izdano odobrenje za slijetanje, a nije sletio
unutar 5 minuta nakon predviđenog vremena slijetanja i radiokomunikacija
s njim nije uspostavljena, ili

3. ako je primljena informacija da je smanjena operativna sposobnost
zrakoplova, ali ne do mjere da bi prisilno slijetanje zrakoplova
bilo vjerojatno, ili

4. ako zrakoplovu prijeti nezakonito ometanje ili je predmetom
nezakonitog ometanja.

(5) Faza nevolje se mora proglasiti:

1. ako tijekom faze uzbune svi ponovljeni pokušaji za uspostavu
radiokomunikacije nisu dali rezultat, a daljnje istražne
mjere ukazuju na vjerojatnost da se zrakoplov nalazi u nevolji,
ili

2. ako se zalihe goriva u zrakoplovu smatraju potrošenim
ili nedostatnim za siguran završetak leta, ili

3. ako je primljena informacija o smanjenoj operativnoj sposobnosti
zrakoplova u takvoj mjeri da je vjerojatno njegovo prisilno slijetanje,
ili

4. ako je primljena informacija ili postoji opravdana vjerojatnost
da zrakoplov izvodi ili je izveo prisilno slijetanje.

(6) Iznimno od odredbi stavka 3. i 5. ovoga članka faza
neizvjesnosti i faza nevolje neće se proglasiti ako se opravdano
vjeruje da ne postoji opasnost po sigurnost zrakoplova i osoba
u zrakoplovu.

*Sadržaj izvještaja tijelu nadležnom
za pokretanje
potrage i spašavanja zrakoplova*

Članak 19.

(1) Izvještaj u smislu izvješćivanja iz članka
17. stavka 1. ovoga Pravilnika mora sadržavati sljedeće
podatke navedenim redoslijedom:

1. oznaku faze uzbunjivanja,

2. naziv organizacijske jedinice koja dostavlja podatke,

3. vrstu nužde,

4. značajne informacije iz plana leta,

5. naziv organizacijske jedinice koja je imala zadnji kontakt
sa zrakoplovom, vrijeme i radiofrekvenciju,

6. zadnji izvještaj o poziciji i način na koji je
pozicija utvrđena,

7. boju i razlikovne osobine zrakoplova,

8. mjere koje je već poduzela organizacijska jedinica koja
dostavlja podatke,

9. ostale svrhovite podatke, posebice informacije o vrstama opreme
za lociranje pozicije u slučaju nužde i opreme za
spašavanje u zrakoplovu.

(2) Pored podataka iz stavka 1. ovoga članka, tijelu nadležnom
za pokretanje potrage i spašavanja zrakoplova neodložno
se moraju dostaviti i sljedeći podaci:

1. sve upotrebljive dodatne informacije, posebice informacije
o razvoju situacije kroz redoslijedom objavljene faze uzbunjivanja,
ili

2. informaciju da je situacija nužde okončana.

**Glava 5.**

ZRAKOPLOVNO INFORMIRANJE

*Opseg usluge*

Članak 20.

Usluga zrakoplovnog informiranja (Aeronautical Information Service
- AIS) obavlja se u skladu s operativnim uputama za rad, a obuhvaća
obavljanje poglavito sljedećih poslova i zadaća:

1. prikupljanje, obradu, ažuriranje baze podataka i objavljivanje
informacija potrebnih za sigurno, redovito i nesmetano odvijanje
zračnog prometa,

2. prihvaćanje, provjeru i prosljeđivanje planova
leta,

3. preduzletno informiranje pilota zrakoplova te samoinformiranje
(self-briefing),

4. izradu i objavljivanje zrakoplovnih karata.

*Prijavni ured operativnih usluga kontrole zračnog
prometa*

Članak 21.

Smještaj, radno vrijeme te područje i druge nadležnosti
prijavnih ureda operativnih usluga kontrole zračnog prometa
utvrđuje HKZP i objavljuje na način uobičajen
u zračnom prometu.

*Informacije za letačko osoblje*

Članak 22.

(1) HKZP objavljuje informacije za letačko osoblje:

1. u Zrakoplovnom vjesniku na hrvatskom jeziku,

2. u Zborniku zrakoplovnih informacija na hrvatskom i engleskom
jeziku,

3. u »NOTAM-u« na engleskom jeziku, a ako je distribucija
predviđena samo unutar Republike Hrvatske i na hrvatskom jeziku,

4. u okružnicama zrakoplovnih informacija (Aeronautical Information
Circular - AIC) na hrvatskom i engleskom jeziku,

5. u drugim posebnim publikacijama i biltenima.

Informacije se primateljima proslijeđuju poštom, osim
NOTAM-a I razreda koji se prosljeđuju zrakoplovnom nepokretnom
telekomunikacijskom mrežom.

(2) U Zrakoplovnom vjesniku koji se tiska u dva dijela objavljuju
se:

1. zakoni i podzakonski propisi od značaja za zrakoplovstvo,

2. informacije i upute od značaja za zrakoplovstvo koji
se ne distribuiraju u inozemstvo.

(3) U Zborniku zrakoplovnih informacija objavljuju se propisi,
informacije i upute od značaja za zrakoplovstvo s neograničenim
trajanjem. Zbornik zrakoplovnih informacija se ažurira izmjenama
(Amendments - AMD). Propisi, informacije i upute ograničenog
trajanja prilažu se Zborniku zrakoplovnih informacija u obliku
dodataka (Supplements - SUP).

(4) Propisi i informacije od značaja za zrakoplovstvo distribuiraju
se u NOTAM-u putem zrakoplovne nepokretne telekomunikacijske mreže,
ako pravodobno objavljivanje i dostavljanje poštom više
nije moguće. Ako propisi i informacije ostaju na snazi u
duljem vremenskom razdoblju, objavljuju se dodatno u Zrakoplovnom
vjesniku i/ili u Zborniku zrakoplovnih informacija u skladu s
odredbama stavaka 2. i 3. ovoga članka.

(5) Okružnicom zrakoplovnih informacija objavljuju se propisi,
informacije i upute od značaja za zrakoplovstvo koje ne
pripadaju Zborniku zrakoplovnih informacija ili se ne objavljuju
u NOTAM-u, a čija objava na temelju međunarodnih obveza
iz područja zrakoplovstva služi svrsi u pravnom, operativnom
i tehničkom području ili je u interesu po sigurnost
zračnog prometa.

*Međunarodna distribucija informacija za letačko
osoblje*

Članak 23.

U svrhe sigurnog, redovitog i nesmetanog odvijanja zračnog
prometa, informacije od značaja za zrakoplovstvo, osim
Zrakoplovnog vjesnika, moraju se primjenom međunarodnih ugovora
koji obvezuju Republiku Hrvatsku i operativnih uputa za rad, objavljivati
i distribuirati u inozemstvo.

**Glava 6.**

ZRAKOPLOVNE TELEKOMUNIKACIJE

*Opseg usluge*

Članak 24.

U svrhe sigurnog, redovitog i nesmetanog odvijanja zračnog
prometa, putem zrakoplovnih telekomunikacija prosljeđuju se
sve potrebne informacije od značaja za sigurnost zračnog
prometa.

*Uvjeti i načini prosljeđivanja informacija*

Članak 25.

(1) Prosljeđivanje informacija od značaja za sigurnost
zračnog prometa obavlja se putem zrakoplovne nepokretne
i pokretne veze, te putem zrakoplovnih radioemisija.

(2) Zrakoplovna nepokretna veza služi za prosljeđivanje
informacija nepokretnom telekomunikacijskom mrežom. Zrakoplovna
pokretna veza služi za prosljeđivanje informacija između
zemaljskih radiopostaja (ground station) i radiopostaja zrakoplova
(aircraft station), te između radiopostaja zrakoplova. Putem
zrakoplovnih radioemisija odašilju se informacije od značaja
za zrakoplove.

*Osiguranje usluge*

Članak 26.

(1) HKZP je dužna osigurati i upotrebljavati potrebna telekomunikacijska
sredstva za potrebe prosljeđivanja informacija zrakoplovnom
nepokretnom telekomunikacijskom mrežom.

(2) Frekvencije potrebne za osiguranje zrakoplovne pokretne veze
i obavljanje zrakoplovnih radioemisija u potrebnom opsegu dužan
je osigurati i utvrditi HKZP.

**Glava 7.**

DOKUMENTACIJA O OPERATIVNIM PODACIMA

*Zapisi podataka zrakoplovnih telekomunikacija i radarskih
podataka*

Članak 27.

(1) Svi podaci proslijeđeni putem zrakoplovnih telekomunikacija
i podaci dobiveni na temelju uporabe radara tijekom obavljanja
poslova i zadaća kontrole zračnog prometa moraju
se zapisivati.

(2) Svi pisani zapisi podataka iz stavka 1. ovoga članka
moraju se čuvati najmanje 90 dana, elektromagnetski zapisi
podataka najmanje 30 dana, a zapisi radarskih podataka najmanje
14 dana od dana zapisivanja.

*Čuvanje zapisa koji su predmetom istrage*

Članak 28.

Svi zapisi iz članka 28. ovoga Pravilnika koji su predmetom
službene ili sudske istrage moraju se čuvati do zaključenja
istrage.

**Dio treći**

PRIJELAZNE I ZAVRŠNE ODREDBE

Članak 29.

(1) HKZP dužna je u roku od šest mjeseci od dana stupanja
na snagu ovoga Pravilnika, uskladiti svoje poslovanje s odredbama
ovoga Pravilnika.

(2) Operativne upute za rad iz članka 5. ovoga Pravilnika,
HKZP dužna je izraditi u roku od dvanaest mjeseci od dana
stupanja na snagu ovoga Pravilnika.

(3) Zrakoplovni vjesnik iz članka 22. ovoga Pravilnika,
HKZP dužna je početi objavljivati 1. lipnja 2001.

Članak 30.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-01/99-02/42
Urbroj: 530-01-99-1
Zagreb, 26. studenoga 1999.

Ministar
**kap. Ivan Pavlović, dipl. ing.,** v. r.

Pravilnik, NN 130/1999-2047